ឱសថ​ក្លែងក្លាយ​ប្រឆាំង​ជំងឺ​គ្រុនចាញ់ត្រូវ​បាន​ឃើញជា​ញឹក​ញាប់​នៅ​ទ្វីប​អាហ្វ្រិក​និង​អាស៊ី
ព័ត៌មាន​អន្តរជាតិ​ផ្សេងៗ​ទៀត​សម្រាប់​ព្រឹក​ថ្ងៃពុធ ទី​២៣​ ខែ​ឧសភា ឆ្នាំ២០១២។
ការសិក្សាស្រាវជ្រាវថ្មីមួយឲ្យដឹងថាការសំបូរហូរហៀរនៃឱសថប្រឆាំងនឹងជំងឺគ្រុនចាញ់ក្លែងបន្លំឬគ្មានគុណភាពនៅទូទាំងទ្វីបអាហ្វ្រិកនិងទ្វីបអាស៊ីកាលពីទសវត្សរ៍មុនបណ្តាលឲ្យមានការប្រថុយប្រថានយ៉ាងខ្លាំង លើការប្រឹងប្រែងប្រយុទ្ធប្រឆាំងនឹងជំងឺចម្លងតាមមូសនេះ។ របាយការណ៍របស់វិទ្យាស្ថានសុខភាពជាតិនៃស.រ.អ.បាននិយាយថាការវិភាគទិន្នន័យដែលប្រមូលពី២១ប្រទេសក្នុងផ្នែកខាងត្បូងនៃសមុទ្រខ្សាច់សាហារ៉ាបង្ហាញឲ្យឃើញថា៣៥ភាគរយនៃឱសថប្រឆាំងនឹងជំងឺគ្រុនចាញ់បានធ្លាក់ក្នុងការត្រួតពិនិត្យសាកល្បងជាតិគីមីពីព្រោះថ្នាំទាំងនេះត្រូវបានគេផលិតមិនបានល្អ ចំណែកឯ២០ភាគរយទៀតជាថ្នាំក្លែងក្លាយ។ នៅក្នុងការធ្វើវិភាគស្រដៀងគ្នាមួយនៃឱសថគ្រុនចាញ់មួយចំនួនដែលបានត្រូវប្រមូលពី៧ប្រទេសក្នុងទ្វីបអាស៊ីអាគ្នេយ៍ការស្ទង់ប្រមាណបានរកឃើញថាចំនួន៣៥ភាគរយបានធ្លាក់ក្នុងការត្រួតពិនិត្យសាកល្បងជាតិគីមី ជិតពាក់កណ្តាលបានត្រូវវេចខ្ចប់មិនត្រឹមត្រូវហើយ៣៦ភាគរយជាថ្នាំក្លែងក្លាយ។ មន្ត្រីប៉ាគិស្ថានបាននិយាយថាពួកជនប្រដាប់អាវុធដែលគេមិនស្គាល់អត្តសញ្ញាណបានបាញ់កាំភ្លើងទៅលើការប្រជុំមហាជនមួយក្នុងក្រុងកំពង់ផែ ការ៉ាជីKarachi នាប៉ែកខាងត្បូងប្រទេសកាលពីថ្ងៃអង្គារបណ្តាលឱ្យមនុស្សយ៉ាងតិចណាស់១០នាក់ស្លាប់ហើយនាំឱ្យមានការធ្វើកុប្បកម្មផងដែរ។ នាយកនៃទីភ្នាក់ងារបរមាណូអន្តរជាតិបាននិយាយថាលោករំពឹងថាប្រទេសអ៊ីរ៉ង់នឹងចុះហត្ថលេខាលើកិច្ចព្រមព្រៀងមួយ«ក្នុងពេលឆាប់ៗនេះ»ដើម្បីអនុញ្ញាតឱ្យមានអធិការកិច្ចនៅក្នុងទីតាំងដែលគេសង្ស័យថាត្រូវបានប្រើប្រាស់នៅក្នុងកម្មវិធីសម្ងាត់ផលិតអាវុធបរមាណូ។ រ៉ុក្កែតមួយដែលបានត្រូវរចនានិងកសាងដោយក្រុមហ៊ុនឯកជនមួយបានត្រូវបង្ហោះដោយជោគជ័យដើម្បីបំពេញបេសកកម្មជាប្រវត្តិសាស្ត្រក្នុងការបញ្ជូនយានផ្ទុកគ្រឿងផ្គត់ផ្គង់ទៅកាន់ស្ថានីយ៍អវកាសអន្តរជាតិ។ ស្ថានីយ៍ទូរទស្សន៍បានចាប់យករូបភាពការបង្ហោះដោយឥតខ្ចោះនៃយានអវកាស ឈ្មោះថាដ្រាហ្គនDragon នៅពីលើរ៉ុក្កែត ហ្វាលខន ណាញFalcon-9 របស់ស្ពេស អ៊ិក Space X ពីជ្រោយ កាណាវេរ៉ាល់Canaveral រដ្ឋហ្លរីដាFlorida កាលពីព្រឹកថ្ងៃអង្គារនៅមុនពេលថ្ងៃរះ។ គេបានឃើញពួកអ្នកត្រួតត្រាបេសកកម្ម ស្ពេស អ៊ិកSpace X ទះដៃអបអរសាទរនិងឱបគ្នានៅពេលគេដឹងថាយានអវកាសនិងរ៉ុក្កែតបានទៅដល់តារាវិថីហើយបន្ទះថាម ពលពន្លឺព្រះអាទិត្យបានបើកនិងមានដំណើរការល្អ។ កងកម្លាំងគាំទ្រទៅខាងរដ្ឋាភិបាលក្នុងប្រទេសសូម៉ាលីបានប្រឹងប្រែងវាយយកមកវិញនូវសំបុកមួយរបស់ពួកជនសកម្មប្រយុទ្ធនៅជិតជំរុំជនភៀសខ្លួនធំមួយនៅខាងក្រៅរដ្ឋធានី ម៉ូហ្កាឌីស៊ូMogadishu។ រ៉ុក្កែត SpaceX ដែលបានត្រូវបង្ហោះកាលពីព្រឹកថ្ងៃអង្គារមានផ្ទុកលើសពីគ្រឿងផ្គត់ផ្គង់សម្រាប់ស្ថានីយ៍អវកាសអន្តរជាតិ វាមានផ្ទុកចំណែកធាតុរបស់មនុស្សប្រមាណ៣០០នាក់ដោយមានរួមបញ្ចូលទាំងធាតុរបស់តារាភាពយន្តម្នាក់ដែលគេបានស្គាល់ថាដើរមុខនាទីរបស់លោកក្នុងខ្សែកុន Star Trek និងភាពយន្តភាគតាមទូរទស្សន៍។ ប្រទេសកូរ៉េខាងជើងបានព្រមានថាខ្លួននឹងបន្តអភិវឌ្ឍកម្មវិធីបរមាណូរបស់គេប៉ុន្តែបាននិយាយថាខ្លួនគ្មានបំណងចាត់«វិធានការយោធាមួយដូចជាការពិសោធន៍បរមាណូ»នោះទេ។